b"\n_START_ARTICLE_\nR.C. St\xc3\xa6ger\n_START_SECTION_\nEmbedskarriere\n_START_PARAGRAPH_\nSt\xc3\xa6ger var s\xc3\xb8n af skibskaptajn og havnefoged Laurids Peter St\xc3\xa6ger (d\xc3\xb8d 1817) og Margrethe Christine f\xc3\xb8dt Jacobsen (d\xc3\xb8d 1851), tog 1817 dansk-juridisk embedseksamen, blev 1825 assistent i Bureauet for de udenlandske Betalinger under Finansdeputationen, 1827 fuldm\xc3\xa6gtig og 1829 underbogholder i Bureauet for udenlandske Betalinger, 1831 sekret\xc3\xa6r, 1835 kammerr\xc3\xa5d, 1837 konstitueret og 1838 udn\xc3\xa6vnt til kasserer i Statsg\xc3\xa6ldskontoret samt justitsr\xc3\xa5d, 1840 zahlkasserer, 1849 finanshovedkasserer og 1852 virkelig etatsr\xc3\xa5d. St\xc3\xa6ger blev 28. maj 1850 Ridder af Dannebrog og 6. oktober 1862 Dannebrogsmand.\n_START_SECTION_\nLokalpolitisk virke\n_START_PARAGRAPH_\nR.C. St\xc3\xa6ger var i marts 1857 medstifter af Bikuben, Fors\xc3\xb8rgelsesforening og Sparekasse og fra samme \xc3\xa5r til 1860 formand for sammes repr\xc3\xa6sentantskab. Fra 1. juli 1858 til 31. december 1871 var han medlem af Frederiksberg Sogner\xc3\xa5d, hvor han fra 28. juli 1859 til 19. juni 1862 var n\xc3\xa6stformand og derefter indtil 31. december 1871 formand (borgmester). Han var medlem af bestyrelsen for en r\xc3\xa6kke velg\xc3\xb8rende institutioner og foreninger._NEWLINE_St\xc3\xa6gers All\xc3\xa9 er opkaldt efter ham.\n_START_SECTION_\nEntomolog\n_START_PARAGRAPH_\nSom entomologisk samler indtog han en h\xc3\xb8j rang, men hans ber\xc3\xb8mte samling omfattede kun diptera (fluer). Han var en fremragende kender af vore talrige indenlandske arter af denne insektorden, og alle hans arbejder besk\xc3\xa6ftiger sig med disse. Foruden en st\xc3\xb8rre r\xc3\xa6kke dipterologiske notitser, publicerede for st\xc3\xb8rstedelen i Henrik Kr\xc3\xb8yers Naturhistorisk Tidsskrift, leverede han sammesteds flere betydelige bidrag til kundskaben om den danske dipterafaunas systematik. Blandt de vigtigste af disse afhandlinger m\xc3\xa5 n\xc3\xa6vnes den ikke fuldf\xc3\xb8rte Systematisk Fortegnelse over de i Danmark hidtil fundne Diptera (1840), Danske Dolichopoder (1842-43), Systematisk Fremstilling af den danske Favnas Arter af Antliatsl\xc3\xa6gten Sepsis (1844) og Gr\xc3\xb8nlands Antliater beskrevne (1845). En st\xc3\xb8rre del af St\xc3\xa6gers samling findes i Zoologisk Museum, som han bet\xc3\xa6nkte i sit testamente._NEWLINE_St\xc3\xa6ger var 1833-41 revisor i Den naturhistoriske Forening i K\xc3\xb8benhavn og 1841-49 vicedirekt\xc3\xb8r for samme.\n_START_SECTION_\nPrivat\n_START_PARAGRAPH_\n20. maj 1830 \xc3\xa6gtede han i Hellig\xc3\xa5ndskirken Sophie Therese Alberg (17. maj 1809 i K\xc3\xb8benhavn - 29. februar 1860 p\xc3\xa5 Frederiksberg), datter af konferensr\xc3\xa5d Peter Alberg. Han boede i en nu forsvunden villa fra 1850'erne p\xc3\xa5 Gammel Kongevej 91."